Sunniviisil  Põltsamaale koondatud asunikud olid enamasti endised sõdurid, kes mingil põhjusel sõjaväeteenistusest olid lahkunud ja siis mõned aastad Liivimaal kuski eramõisas asu­nud. Mil põhjusel need isikud sõjaväest olid lahkunud, seda selgitatakse ainult mõnel erijuhul. Nii teame 15 isiku kohta, et nad on väejooksikud, pagenud kohalikkudest garnisonidest Narvast, Toilast, Paidest jne. või jälle maha jäänud oma rü­gementidest, kui need viibisid marssimisel läbi Liivimaa. Mis puutub ülejäänutesse, siis piirdub  nimestik lakoonilise vormeliga, näit.: "Matz Heinrichszän. . . oli kapt. Henningh Grasz'i all, elas siis mõisnik Skälmani juures, ilmus Põltsamaale 1632. a." Mõningad viited kolonistide nimestikus sunnivad vältima muidu väga võimalikku oletust, et ka nende kolonistide hulgas oli väejooksikuid, kuid et see nimestiku koostajate hooletuse või andmete puudumise pärast on ära märkimata jäänud. Just vastuoksa, paistab tõenäolisena, et seesugused asunikud on kas väljateeninud või mõnel muul põhjusel sõjaväest  vabastatud sõdurid, kes sõjaväest vabane­misel Liivimaa endile uueks eluasemeks olid valinud ja keda nüüd Rootsi valitsusasutised Põltsamaale koondasid.